
Az emberi erőforrás kimerítése

Kulcsszavak: túlóra, emberi erőforrás, szellemi munkakör
Dolgozatomban a szellemi munkakörben dolgozó munkavállalók túlórával kapcsolatos tapasztalataival, elképzeléseivel foglalkoztam. A téma aktualitása éppen abból a tényből adódik, hogy a munka fogalmának egy új jelentése kezd előtérbe kerülni, amelyben az ember, mint az erőforrások egyike van jelen a struktúrában. A munka egyidős az emberiséggel, de míg korábban a fiziológiai szükségletek kielégítését szolgálta, ma elsősorban a profit növelése, s egyúttal az erőforrások maximális kihasználása a funkciója. Ebben a közegben pedig előtérbe kerülnek azok a folyamatok, amelyekben az ember megpróbálja a saját identitását megtalálni, mégpedig az önmegvalósítás irányába.

A kutatás elsősorban arra irányult, hogy a szellemi munkakörben dolgozó munkavállalók a munkával és a szabadidővel kapcsolatban milyen asszociációkat tudnak felsorakoztatni.

Az eredmények azt mutatták, hogy a szellemi munkakörben dolgozók körében a túlóra általános jelenség, vagyis ez az a jelenség, amely a munka és a szabadidő közötti éles határ feloldását jelentheti. Ennek az oka egyrészt munkáltatói, másrészt pedig munkavállalói igényből táplálkozik. A munkavállalók válaszaik alapján munkaidőben foglalkoznak a közösségi média által közölt információkkal, s ez befolyást gyakorol a munkaidő túllépésére, másrészt viszont a szellemi érték olyan erőforrás, amelyre a munkáltatónak adott esetben nem csak a munkaidőben van szüksége.

Mivel a dolgozat eredményei azt mutatják, hogy a szellemi munkakörben a túlóra a munka megváltozott jelentéséből is következik, ezért úgy gondolom, hogy a munkáltatóknak foglalkoznia kell a kettő között kapcsolattal, vagyis a túlóra kényszere helyett inkább az ösztönzésmenedzsment előtérbe helyezését tartom fontosnak. A szellemi munka értékét mérni nem lehet a hagyományos munkakeret-feltételek mellett, minden esetben a munkavállalói igények figyelembe vételével kell számolni.



